SKRIFTLIG FORESPØRGSEL E-1786/99

af Ingo Friedrich (PPE-DE) til Kommissionen

(11. oktober 1999)

Om: Beslutningsprocedure ved tildelingen af projekter, som støttes inden for rammerne af Tacis-programmet

1. Er de nuværende Tacis-bestemmelser (skriftligt tilbud, interview, finansielt tilbud) tilstrækkelige til at træffe afgørelse om, hvilken ansøger der skal have tildelt f.eks. et projekt til et beløb af 12,8 millioner euro?

2. Hvordan sikres det, at de oplysninger, der gives i et skriftligt bud og under interwievet i Evalueringsudvalget, er i overensstemmelse med virkeligheden, og at de overholdes efter indgåelsen af kontrakten?

3. Hvordan kontrolleres de curriculum vitae for eksperter på langsigtede og kortsigtede kontakter, som er vedføjet buddene i forbindelse med ansøgninger ved Tacis-udbud, for deres indholdsmæssige korrekthed (erfaring, kvalifikation, osv.)?

4. Hvordan vil Tacis reagere, hvis der efter indgåelsen af kontrakten eller under projektgennemførelse af de offentlige anlægsarbejder, som udbuddet omhandlede, konstateres, at den ansøger, der har fået tildelt kontrakten, har afgivet et bud indeholdende ukorrekte oplysninger eller ikke overholder de indgåede forpligtelser? Hvilke sikkerhedsforanstaltninger træffes der eller forudses der ved kontraktindgåelsen for at begrænse de materielle og også politiske skader i et sådant specifikt tilfælde (MTP-Tender, kontraktbeløb ca. 12,8 millioner euro)?

Svar afgivet på Kommissionens vegne af Christopher Patten

(2. december 1999)

1. I henhold til de gældende TACIS-regler anvendes der forskellige udbudsprocedurer alt efter, hvor stort et beløb der er involveret i et givet projekt.

Programmer, der involverer beløb på over 10 mio. EUR, udbydes, i såkaldt offentligt udbud. Med henblik på at få udbuddet ud til et så bredt publikum som muligt offentliggøres en projektbeskrivelse både i De Europæiske Fællesskabers Tidende og på Internet. Derefter udarbejder en komité på mindst 3 personer meget omhyggeligt efter de offentliggjorte kriterier en foreløbig liste med de tilbud, der kan komme i betragtning. Generelt består den jury, der tager den endelige beslutning af to interne og to eksterne medlemmer samt repræsentanter for modtagerlandet. Der foretages yderst grundig og detaljeret kontrol i alle tilbudsfaser (skriftligt tilbud, interview, endeligt tilbud) med henblik på at sikre, at tilbuddet opfylder kravene i udbuddet. Kontrakten undertegnes med den tilbudsgiver, der tilbyder den bedste pris-kvalitetskombination.

2. Der er forvaltningskontorer i alle de nye uafhængige stater. Projekter og tjenesteydelser, der udføres af virksomheder, der er indgået kontrakt med, er underkastet løbende fælles kontrol dels af personalet på de respektive delegationer dels af de programansvarlige i Bruxelles.

3. Den første kontrol af et curriculum vitae foretages under et foreløbigt interview. Hvis langtidsansatte eksperter med en betydelig rolle i projektet ikke er til stede ved interviewet, kontrolleres deres baggrund af delegationspersonalet og de projektansvarlige. Dette er især vigtigt i forbindelse med projekter, der hovedsageligt vedrører ekspertise, knowhow-overførsel eller uddannelse.

4. Hvis der mellem tidspunktet for indgåelsen af en kontrakt og påbegyndelsen af arbejdet opstår mistanke om, at en virksomhed har afgivet forkerte oplysninger eller ikke har opfyldt sine forpligtelser, vil første skridt naturligvis være at undersøge sagen. Hvis mistanken bekræftes og indgriben er påkrævet, kan annulleringsklausulen i kontrakten anvendes. Hvis det sker, offentliggøres et nyt udbud, og kontrakten tildeles en anden virksomhed, således at projektet kan fortsætte, og skaderne begrænses. Hvis annulleringen medfører finansielt tab vil Kommissionen kræve erstatning.